ESIMESE ASTME KOHTU MÄÄRUS (viies koda)

6. detsember 2004

Kohtuasi T-55/02

Peter Finch

versus

Euroopa Ühenduste Komisjon

Ametnikud – Kaebus – Vaikimisi tagasilükkamine – Otsene tagasilükkamine hagi esitamise tähtaja jooksul – Tagasilükkamisest hilinemisega teatamine – Vastuvõetavus – Pensionid – Siseriiklike pensioniõiguste ülekandmine – Ühenduse õiguskorras arvessevõetava pensioniõigusliku staaži arvutamine – Aluseks võetav palk – Ilmselgelt põhjendamatu hagi

Täielik tekst prantsuse keeles II - 0000

Ese: Hagi, mille esemeks on nõue tühistada komisjoni otsus, mis käsitleb ühenduse skeemis arvessevõetava pensioniõigusliku staaži krediteerimist enne ühenduste teenistusse asumist hageja omandatud pensioniõiguste kogumi ülekandmisel.

Otsus: Jätta hagi ilmselge põhjendamatuse tõttu rahuldamata. Jätta kohtukulud poolte endi kanda.

Kokkuvõte

1. Ametnikud ─ Hagi ─ Eelnev halduskaebus ─ Otsene tagasilükkamine pärast vaikimisi tagasilükkamise otsuse tegemist, kuid enne apellatsioonkaebuse esitamise tähtaja möödumist ─ Tagasilükkamisest hilinemisega teatamine ─ Vastuvõetavus ─ Hagi esitamise tähtaja arvutamise kuupäev ─ Teatavaks tegemise kuupäev

(Personalieeskirjad, artikli 91 lõige 3)

2. Ametnikud ─ Pensionid ─ Enne ühenduste teenistusse asumist omandatud pensioniõigus ─ Ülekandmine ühenduse skeemi ─ Pensioniõigusliku staaži krediteerimine ─ Arvutamise meetod ─ Alaliselt ametisse nimetamise aegse põhipalga arvesse võtmine ─ Varasem töötamine ajutise töötajana ─ Mõju puudumine

(Personalieeskirjad, VIII lisa artikli 11 lõige 2; komisjoni üldised rakendussätted, artikli 4 lõiked 2 ja 3)

3. Ametnikud ─ Pensionid ─ Enne ühenduste teenistusse asumist omandatud pensioniõigused ─ Ülekandmine ühenduse skeemi ─ Krediteeritava pensioniõigusliku staaži arvutamise meetod

(Personalieeskirjad, VIII lisa artikli 11 lõige 2; komisjoni üldised rakendussätted, artikli 4 lõige 2 ja lõike 4 punkt b)

1. Personalieeskirjade artikli 91 lõike 3 teise taande viimane lause ütleb, et „kui kaebus lükatakse tagasi otsese otsusega pärast selle tagasilükkamist kaudse otsusega, kuid enne kaebuse esitamise tähtaja möödumist, algab uus kaebuse esitamise tähtaeg”. Otsuse kuupäevana tuleb selle sätte tähenduses käsitleda kuupäeva, mil pädev asutus selle tegi. Kui pädev asutus on teinud otsese otsuse kaebuse esitamise tähtaja jooksul, peab arvestama, et asjaomase isiku kasuks hakkab kulgema uus tähtaeg, ilma et võimalikke hilinemisi selle hulka arvestatakse.

Mis puudutab kuupäeva, millest alates tuleb hagi esitamise tähtaega arvestama hakata, siis kõigis olukordades, kus teatamise hilinemine ei ole tekkinud asjaomase isiku tõttu, on selleks kuupäevaks teatamise kuupäev, kuna ainult teatamise kaudu on tal võimalik teada saada otsuse olemasolust ja põhjendustest, millega ametiasutused seda õigustavad.

(vt punktid 46, 48 ja 50)

Viited: 15. juuni 1976, kohtuasi 5/76: Jänsch v. komisjon (EKL 1976, lk 1027, punktid 5, 9 ja 10).

2. Ei personalieeskirjad, muude teenistujate teenistustingimused ega komisjoni poolt vastu võetud personalieeskirjade VIII lisa artikli 11 lõigete 1 ja 2 üldised rakendussätted ei sisalda sätteid, mis seoses pensioniõiguse ülekandmisega reguleeriksid konkreetselt ajutise töötaja olukorda, kes on saanud ametnikuks. Kuna sellised konkreetseid sätteid ei ole ja kuna vastava nõude esitamise ajal oli asjaomane isik ametnik, reguleerivad pensioniõiguste ülekandmist personalieeskirjade VIII lisa artikli 11 lõige 2 ning üldiste rakendussätete artikli 4 lõiked 2 ja 3, mille kohaselt arvutatakse krediteeritud pensioniõigusliku staaži ametniku teenistusse astumise kuupäeva ja palgaastet arvestades.

(vt punktid 73 ja 74)

Viited: 20. märts 1986, kohtuasi 8/85: Bevere v. komisjon (EKL 1986, lk 1187, punkt 11); 13. juuni 2002, kohtuasi T‑106/01: Youssouroum v. nõukogu (EKL AT 2002, lk I‑A‑93 ja II‑435, punkt 41); 26. november 2003, kohtuasi T‑95/02: Hohenbichler v. komisjon (EKL AT 2003, lk I‑A‑301 ja II‑1431, punktid 50 ja 51).

3. Kui pensioniõiguste üle kandmisel arvutatakse krediteeritav pensioniõiguslik staaž vastavalt personalieeskirjade VIII lisa artikli 11 lõike 2, mis käsitleb enne ühenduste teenistusse asumist omandatud pensioniõiguste ülekandmist, komisjoni poolt vastu võetud üldiste rakendussätete artikli 4 lõike 4 punktile b, siis arvutatakse ülekantava siseriikliku pensioni kogusumma ülekandmise päeval kehtiva ajakohastatud määra kohaselt. Sellisel juhul võetakse pensioniõigusliku staaži arvutamisel arvesse vastavalt ametniku palgaastmele vastavat töötasu ülekandmise päeval ja kindlustusmatemaatilist väärtust, mis vastab ametniku vanusele samal kuupäeval. Arvestades seda ülekandmise päevale vastavat ajakohastamist, ei kuulu kohaldamisele üldiste rakendussätete artikli 4 lõikes 2 sätestatud intresside vähendamine alaliselt ametisse nimetamise ja nimetatud ülekandmise vahele jääva ajavahemiku eest, mille eesmärk on hüvitada ühenduse institutsioonile kahju viivituse eest siseriiklike pensioniõiguste summa ülekandmisel, millele ametnikul on õigus alaliselt ametisse nimetamisel.

(vt punktid 82 ja 83)

Viited: 30. jaanuar 2003, liidetud kohtuasjad T‑303/00, T‑304/00 ja T‑322/00: Caballero Montoya jt v. komisjon (EKL AT 2003, lk I‑A‑29 ja II‑189, punkt 76); eespool viidatud kohtuotsus Hohenbichler v. komisjon (punktid 59 ja 60).